[{"text_idx": "#000000", "text": "Local and National News for Carmarthenshire"}, {"text_idx": "#000001", "text": "Y Gymraeg mewn addysg bellach yn \u201cgam naturiol\u201d i ddysgwyr"}, {"text_idx": "#000004", "text": "Bydd y digwyddiad yn gyfle i glywed am eu gwaith yn gwneud gwahaniaeth i ddysgwyr a\u2019r Gymraeg, drwy gynnig cymwysterau cyfrwng Cymraeg a dwyieithog, darparu staff addysgu cyfrwng Cymraeg a darparu adnoddau i gefnogi dysgwyr a phrentisiaid yn y colegau addysg bellach ledled Cymru."}, {"text_idx": "#000005", "text": "Fel rhan o\u2019r digwyddiad bydd cyfle i dynnu sylw at arferion da yn y meysydd Iechyd a Gofal, a Chwaraeon ac Addysg Awyr Agored er mwyn dangos sut mae\u2019r gwaith yn y sector addysg bellach yn cyfrannu at greu siaradwyr Cymraeg hyderus a gweithlu dwyieithog y dyfodol."}, {"text_idx": "#000007", "text": "\u201cMae gallu cwblhau gwaith coleg trwy gyfrwng y Gymraeg wedi helpu fi a fy ffrindiau a disgyblion eraill yn yr adran chwaraeon i gwblhau gwaith i safon well achos Cymraeg yw ein hiaith gyntaf a\u2019r iaith ni fwyaf cyfforddus yn siarad. Hefyd, fe wnes i fynychu ysgol gynradd ac uwchradd cyfrwng Cymraeg, felly roedd astudio fy nghwrs coleg drwy gyfrwng y Gymraeg yn gam naturiol\u201d"}, {"text_idx": "#000009", "text": "\u201cMae llawer o bobl ifanc isio parhau i ddefnyddio\u2019r Gymraeg yn eu hastudiaethau ar o\u0302l gadael ysgol ond weithiau angen rhyw hwb fach neu \u2018chydig o anogaeth, a dyna ydi fy ro\u0302l i. Wrth annog trafodaethau yn y Gymraeg, cefnogi\u2019r gwaith o ddatblygu neu ganfod adnoddau Cymraeg a dwyieithog, a chodi ymwybyddiaeth o fanteision bod yn ddwyieithog, dwi wedi gweld cynnydd yn y nifer o fyfyrwyr sy\u2019n defnyddio\u2019r Gymraeg ar lawr y dosbarth ac yn eu hastudiaethau, ac mae hyn yn braf i\u2019w weld.\u201d"}, {"text_idx": "#000011", "text": "Fel sefydliad addysg bellach sy\u2019n cynnig nifer uchel o gyrsiau a phrentisiaethau dwyieithog yng Nghymru a thu hwnt, mae Grw\u0302p Llandrillo Menai yn ymwybodol iawn o\u2019i ro\u0302l allweddol wrth gefnogi Llywodraeth Cymru yn ei uchelgais i gyrraedd miliwn o siaradwyr Cymraeg erbyn y flwyddyn 2050. Meddai Dafydd Evans, Prif Weithredwr Grw\u0302p Llandrillo Menai, fydd yn cymryd rhan yn y digwyddiad:"}, {"text_idx": "#000013", "text": "\u201cMae\u2019r Grwp wedi ymrwymo i ddatblygu a chefnogi datblygiad rhagor o gymwysterau cyfrwng Cymraeg ar gyfer dysgwyr addysg bellach a phrentisiaid ac yn croesawu\u2019r cyfle i gyfrannu i\u2019r sgwrs gyda Cymwysterau Cymru a\u2019r Coleg Cymraeg ar faes yr Eisteddfod\u201d."}, {"text_idx": "#000014", "text": "Cymwysterau Cymru yw\u2019r rheoleiddiwr cymwysterau annibynnol yng Nghymru, a\u2019i phrif nod yw sicrhau bod cymwysterau, a\u2019r system gymwysterau, yn effeithiol ar gyfer diwallu anghenion rhesymol dysgwyr yng Nghymru, a hyrwyddo hyder y cyhoedd mewn cymwysterau a system gymwysterau Cymru. Meddai David Jones, Cadeirydd Cymwysterau Cymru fydd yn cymryd rhan yn y digwyddiad:"}, {"text_idx": "#000015", "text": "\u201cMae sicrhau fod cymwysterau addas ar gael drwy gyfrwng y Gymraeg i gefnogi\u2019r economi a\u2019r cymunedau yng Nghymru yn hynod bwysig ac wedi bod yn daith."}, {"text_idx": "#000016", "text": "\u201cMae\u2019r cyd greu a\u2019r gwaith partneriaeth o fewn y sector addysg bellach yn rhywbeth i\u2019w ddathlu, rydym yn falch o allu dweud ein bod wedi ac yn parhau i wrando ar ein partneriaid gan gynnwys cyflogwyr a dysgwyr."}, {"text_idx": "#000017", "text": "\u201cMae\u2019r digwyddiad hwn yn yr Eisteddfod yn gyfle da i ddangos natur gydweithredol y daith o ddarparu cyfleoedd Cymraeg a dwyieithog i ddysgwyr a phrentisiaid mewn colegau addysg bellach.\u201d"}, {"text_idx": "#000018", "text": "Fel sefydliad sy\u2019n cydweithio\u2019n agos gyda cholegau addysg bellach, darparwyr prentisiaethau a chyflogwyr er mwyn creu cyfleoedd hyfforddi ac astudio Cymraeg a dwyieithog i bawb, mae\u2019r Coleg Cymraeg yn edrych ymlaen fawr i fod yn rhan o\u2019r digwyddiad. Meddai Dr Ioan Matthews, Prif Weithredwr y Coleg Cymraeg:"}, {"text_idx": "#000019", "text": "\u201cMae\u2019r digwyddiad yma yn gyfle i ddathlu ac i lwyfannu\u2019r gwaith arbennig sydd wedi ei gyflawni ar y cyd gan y tri chorff yn darparu cyfleoedd astudio cyfrwng Cymraeg a dwyieithog i ddysgwyr a phrentisiaid ledled Cymru. Cawn gyfle hefyd i drafod y cynlluniau cyffrous sydd ar y gweill i ehangu\u2019r ddarpariaeth er mwyn cyfrannu at uchelgais Llywodraeth Cymru i gyrraedd miliwn o siaradwyr Cymraeg erbyn 2050.\u201d"}, {"text_idx": "#000021", "text": "\u201cMae\u2019n bleser gallu ymuno gyda phartneriaid addysg Cymru i glywed mwy am eu gwaith yn cefnogi\u2019r Gymraeg yn y sector o\u0302l-16. Mae creu mwy o gyfleodd i bobl ifanc ddysgu a hyfforddi drwy\u2019r Gymraeg yn hanfodol at gyrraedd Cymraeg 2050. Mae\u2019r ddarpariaeth yn cefnogi dysgwyr lleol i ddatblygu eu sgiliau gwaith a\u2019u sgiliau i ddefnyddio\u2019r Gymraeg ar yr un pryd."}, {"text_idx": "#000022", "text": "\u201cMae\u2019r meysydd galwedigaethol yma yn allweddol i economi Cymru ac mae\u2019n enghraifft o\u2019r gwaith da sy\u2019n dod o gronni adnoddau ac arbenigedd i baratoi dysgwyr at bywyd, dysgu a gwaith."}, {"text_idx": "#000023", "text": "\u201cMae datblygiadau o\u2019r fath yn mynd i chwarae rhan bwysig wrth gyflwyno rhaglen uchelgeisiol Bil Addysg Gymraeg sydd yn gofyn am weithredu ar sawl lefel. Edrychaf ymlaen at y daith sydd o\u2019n blaenau.\u201d"}, {"text_idx": "#000025", "text": "Atgoffa ffermwyr o resymau da dros wella sgiliau gyda chyrsiau Cyswllt Ffermio"}, {"text_idx": "#000026", "text": "Mae ffermwyr a thyfwyr yng Nghymru yn cael eu hatgoffa o\u2019r rhesymau da dros wella sgiliau a manteisio ar y..."}, {"text_idx": "#000027", "text": "Bwrdd Gweithredol Bach a\u0302 chyfrifoldeb MAWR"}, {"text_idx": "#000028", "text": "MAE Bwrdd Gweithredol cysgodol newydd ar hyd lle ac er bod yr aelodau\u2019n fach o gorff efallai, mae ganddynt gyfrifoldeb..."}, {"text_idx": "#000029", "text": "Cymorthfeydd Caffael a Busnes Sir Gaerfyrddin"}]